Sellise koonddokumendi avaldamine, mida on muudetud pärast väikese muudatuse heakskiitmise taotlust kooskõlas määruse (EL) nr 1151/2012 artikli 53 lõike 2 teise lõiguga

(2019/C 3/08)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlus on tehtud üldsusele kättesaadavaks Euroopa Komisjoni andmebaasis DOOR.

KOONDDOKUMENT

„Cotechino Modena“

ELi nr: PGI-IT-01500-AM01 – 20.4.2018

KPN ( ) KGT ( X )

1. Nimetus(ed)

„Cotechino Modena“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

Silindrilise kujuga kuumtöödeldud tootel „Cotechino Modena“ on tarbimisse andmise hetkel järgmised organoleptilised, keemilised ja füüsikalis-keemilised omadused.

Organoleptilised omadused:

konsistents: toodet peab olema võimalik hõlpsalt viiludeks lõigata, viilud ei tohi laguneda.

Lõikepinna välimus: lõik on terviklik ja ühtlase teralisusega.

Viilutatud toote värvus: ebaühtlaselt punakasroosa.

Maitse: tüüpiline maitse.

Liha keemilised ja füüsikalis-keemilised omadused:

üldine valgusisaldus: vähemalt 17 %.

Rasvade ja valkude suhe: kuni 1,9.

Kollageeni ja valkude suhe: kuni 0,5.

Vee ja valkude suhe: kuni 2,70.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Cotechino Modena“ valmistamiseks kasutatakse sealihast valmistatud segu, mis sisaldab hakitud lihaskude, searasva, kamarat, soola ning terapipart ja purustatud pipart. Samuti on lubatud kasutada järgmisi koostisaineid: vein, vesi vastavalt headele tööstuslikele kasutustavadele, looduslikud lõhna- ja maitseained, vürtsid ja lõhnataimed, suhkur ja/või dekstroos ja/või fruktoos, naatrium- ja/või kaaliumnitrit maksimaalses koguses 140 osa miljoni kohta, askorbiinhape ja selle naatriumisool. Suitsutuspreparaatide kasutamine ei ole lubatud. Valmistatud segu topitakse looduslikesse või kunstlikesse ümbristesse.

3.4. Tootmise erietapid, mis peavad toimuma määratletud geograafilises piirkonnas

„Cotechino Modena“ tootmine hõlmab järgmisi etappe: tooraine ettevalmistamine, hakkimine, segamine, ümbriste täitmine, millele järgneb värskelt turustatavate toodete puhul kuivatamine või kuumtöödeldud kujul turustatavate toodete puhul eelkuumutamine ja asjakohane termiline töötlemine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toodet „Cotechino Modena“ turustatakse tervelt. Värskeid tooteid turustatakse pakendamata või pakendatud kujul, kuumtöödeldud tooteid turustatakse sobivates hermeetilistes pakendites. Kõik pakendamistoimingud peavad toimuma punktis 4 määratletud geograafilises piirkonnas.

3.6. Sellise toote märgistamise erieeskirjad, millele registreeritud nimetus viitab

Toote märgisel peab olema kaitstud päritolunimetusega toote nimetus „Cotechino Modena“, mis tuleb esitada selgete ja mittekustuvate tähtedega, mis eristuvad selgelt muudest märgisel toodud märgetest ja millele järgneb vahetult märge „Kaitstud geograafiline tähis“ ja/või lühend „KGT“. Keelatud on lisada märkeid, mis ei ole sõnaselgelt ette nähtud. Lubatud on viidata ettevõtete nimedele, erialaühingu ärinimedele ja kaubamärkidele, kui sellel ei ole reklaamivat tähendust ja see ei või tarbijat eksitada.

4. Geograafilise piirkonna täpne määratlus

„Cotechino Modena“ on valmistatud toote traditsioonilises geograafilises tootmispiirkonnas, mis hõlmab järgmiste Itaalia provintside territooriume: Modena, Ferrare, Ravenna, Rimini, Forlì-Cesena, Bologna, Reggio Emilia, Parma, Piacenza, Cremona, Lodi, Pavia, Milano, Monza-Brianza, Varese, Como, Lecco, Bergamo, Brescia, Mantova, Verona ja Rovigo.

5. Seos geograafilise piirkonnaga

Toote „Cotechino Modena“ maine tuleneb toote traditsioonilise valmistamise geograafilisest piirkonnast. Kõnealusest tootest on välja kujunenud Zampone ja teised Modenast pärinevad kamarat sisaldavad ümbrisesse topitud lihatooted, mida hakati seejärel valmistama ka teistes Põhja-Itaalia piirkondades, kus anti edasi ja levitati selliste puhtast sealihast valmistatud toodete valmistamise oskusi. Juba alates Milano hertsogiriigi aegadest oli mõiste „codeghin“ tuntud kogu Padania piirkonnas. Oskusteave ja tehnilised oskused, mida antakse traditsioone austavalt edasi põlvest põlve ning mis on kõnealuse toote puhul määrava tähtsusega teguriks, sõltuvad veel tänapäevalgi olulisel määral keskkonna- ja inimteguritest.

Geograafilise tähisega kaitstud toote kvaliteediomadused sõltuvad tootmispiirkonnale iseloomulikest looduslikest ja inimteguritest. Määratletud geograafilise piirkonna keskkonnatingimused on seotud Itaalia põhja- ja keskosa tüüpilise ilmastikuga. Toote ja traditsioonilise tootmispiirkonna seose olulisust tähistavad liha töötlejate tehnilised oskused, mida iseloomustab asjaolu, et töölised on aja jooksul spetsialiseerunud, see on teinud võimalikuks põlistada toote töötlemistoimingud traditsioonidele ustavas vaimus. Erinevalt tavalisest cotechinost valmistatakse KGTga „Cotechino Modena“ hõlmatud toodet oluliselt rangema tootmismenetluse abil, mis tuleneb määratletud geograafilises piirkonnas sajandite kestel kasutatud meetodist. Kõikidel neil traditsioonidel ja keskkonna eripäradel on tugev side geograafilist tootmispiirkonda iseloomustava sotsiaal-majandusliku arenguga, ning toote ainulaadsete omadustega.

Viide tootespetsifikaadi avaldamisele:

(viitemääruse artikli 6 lõike 1 teine lõik)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Cotechino Modena“ tunnustamise ettepaneku 26. veebruari 2018. aasta Itaalia Vabariigi Teatajas nr 47.

Tootespetsifikaadi terviktekst on kättesaadav järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

(1) ELT L 179, 19.6.2014, lk 17.